Co yxɨmɨɨy,
chi je teedy ajcxy huɨdibɨ mɨj tung mɨɨd,
je mɨjjäydɨjc,
je escribas ajcxy,
etz tügꞌócɨy judíojäy huɨdibɨ mɨj tung mɨɨd yöymujctay ajcxy.
Chi nidügꞌócɨy ajcxy yajnɨ́cxcɨxy Jesús cɨ̈xoch ma Pilato,
je gobernador.
Pilato Jesús yꞌamɨdooy,
nɨmay:
― ¿Nej miich reyꞌajtp ma yɨ judíojäy ajcxyɨ?
Chi Jesús ymɨnañ:
―Miich jaduꞌn mɨnamb.
Je judío teedy ajcxy huɨdibɨ mɨjtungmɨɨdpɨ mɨctägy tzachxɨ̈gɨxy Jesús mɨɨd canaagnax xɨ̈huɨn.
Chi Pilato jadügꞌoc Jesús yꞌamɨdooy,
nɨmay:
―¿Caꞌ nej mꞌadzohuaꞌñɨ?
Ix nej yɨ mmɨdzip ajcxy xychachxɨ̈gɨxy.
Chi Jesús caꞌ ni nej yꞌadzooy.
E Pilato ooy chachhuinmayꞌahuɨdijty.
Com xɨɨjoty anajty,
je gobernador Pilato najtzmadzɨɨy tüg machyjäy,
je huɨdibɨ je mayjäy anajty ypɨjctzoogɨxyp.
Pujxtɨjc ɨñaayb anajty jɨm Jerusalén tüg machyjäy huɨdibɨ anajty yxɨɨ Barrabás.
Barrabás pujxtɨjc ɨñaayb anajty quipxy mɨɨd jacjadyii jäy huɨdibɨ anajty tɨ mɨdziptzoon je gobierno romano,
e tɨ anajty yjäyyajꞌóꞌccɨxy.
Co anajty je may yxɨɨꞌajtpɨdɨjc mayꞌajt pɨjctzoogɨxy ma Pilato co najtzmadzɨ̈huɨp tüg machyjäy,
chi Pilato ymɨnañ:
―¿Nej mdzojccɨxyp co nnajtzmadzɨ̈huɨbɨch je judíojäy ajcxy yrey?
Pilato ñejhuɨɨyb anajty co mañꞌajtɨngɨ́xy anajty ajcxy je teedy mɨjtungmɨɨdpɨ tɨ cɨ̈yejccɨxy Jesús.
Per co Pilato jaduꞌn ymɨnañ,
chi je teedy ajcxy mɨjtungmɨɨdpɨ ooy ajcxy yajhuamgoty yajjɨhuɨygoty je mayjäy co huen je Pilato najtzmadzɨ̈y je Barrabás.
Chi Pilato yꞌamɨdooy je mayjäy jadügꞌoc:
―¿Nej miich ajcxy mdzocy ndunɨpyɨch mɨɨd jada yëydɨjc huɨdibɨ jäy ajcxy ytijpy co yreyꞌaty ma yɨ judíojäy ajcxy?
Chi je mayjäy mɨc ymɨnangottay:
―Yajcruutzpet.
Chi Pilato ymɨnañ:
―Per ¿ti yɨꞌ tɨ tundɨgoy?
Huinꞌit je mayjäy nïgɨ mɨc ymɨnañ:
―¡Yajcruutzpet!
Co jaduꞌn je mayjäy ajcxy mɨctägy ymɨnanday,
chi Pilato anajty yajjotcujcꞌadaangɨxy je mayjäy,
chi najtzmadzɨɨy je Barrabás.
E co yajcɨ̈ꞌajttay yɨ Jesús,
chi cɨ̈yejcnɨ co huen yajcruutzpedyii.
Chi je soldados ajcxy yajnɨcxy Jesús ma je agujctɨjc tɨbaꞌ,
e jɨm ñaymujcɨ tügꞌócɨy soldados ajcxy huɨdibɨ yajpatp anajty jɨm Jerusalén.
Chi ajcxy yajnïjenɨɨy je Jesús tüg rey yhuit,
color ucypɨ e yajcojenɨɨy ajcxy apy corona.
Chi je soldados ajcxy ymɨnañ:
―¡Viva jada judío rey!
Chi je soldados ajcxy huojpy Jesús ma ycohuajc mɨɨd paxy,
e huindzuj jɨjptzujcɨxy ooy,
e huingojxtɨnayꞌahuɨɨygɨxy janch ypaad nej jɨhuɨ̈y ooy huindzɨgɨɨygɨxy.
Co je soldados ajcxy nɨxiictay yajxiictay Jesús,
chi ajcxy jeenɨ je yreyhuit color ucypɨ,
e yajnïjenɨɨy ajcxy ycɨꞌm yhuit jadügꞌoc.
Chi ajcxy Jesús mɨɨdcajppɨdzɨmy co anajty yajcruutzpedaangɨxy.
Tüꞌam ajcxy tüg jäy mɨɨdnaybatɨ,
hueꞌ anajty yxɨɨ,
Simón,
ycogájpɨty jɨm Cirene,
Alejandro etz Rufo jeꞌ anajty yteedy.
Hueꞌ anajty choñ camjoty.
Chi ajcxy adzip nɨmay Simón co huen jaccajpɨ Jesús ycruudz.
Chi ajcxy yajnɨcxy Jesús ma tüg it lugar huɨdibɨ yxɨɨ Gólgota,
je ayuc Gólgota jaduꞌn yhuimbɨdzɨmy oꞌcpɨ cohuajc.
Chi ajcxy moy Jesús vino huen ügy tem huɨdity mɨɨd mirra tzoy.
Per caꞌ Jesús cöbɨjcy je vino nɨɨ.
Chi ajcxy yajcruutzpejty Jesús.
E huinꞌit je soldados ajcxy suerte ijxy,
co anajty ajcxy Jesús yhuit yajhuäcxaanɨ,
ocꞌixaangɨxy pɨn anajty ocjëꞌájtɨp.
Petyxɨɨ anajty co ajcxy yajcruutzpejty Jesús.
Je ayuc huɨdibɨ ajcxy yjaay ma Jesús cruudz,
jaduꞌn ymɨnañ:
―Je judíojäy ajcxy yRey.
Quipxy mɨɨd Jesús ajcxy yajcruutzpejty metz meetzpɨ.
Tüg meetzpɨ ajcxy yajcruutzpejty aꞌoyꞌamy ma Jesús ymɨjc,
e jadüg anajtyꞌamy.
Yajcuyduñ nej anajty jaybety miñ ma Dios ñecy,
ma jaduꞌn ymɨnañ:
“Yajꞌamɨchoomujc je Cristo mɨɨd je pocyjäy ajcxy.”
Je mayjäy huɨdibɨ ajcxy naxɨɨyb anajty ma Jesús yajpaady cruutzcɨ́xy,
ooy anajty ajcxy ycöjɨgɨɨyñ,
nɨxiicy yajxiicy ajcxy Jesús,
ymɨnañ ajcxy:
―Bah,
miich huɨdibɨ Dios ytɨjc mjidaanɨp,
e codugɨɨg xɨɨ huingbɨ myajpɨdɨ̈gaꞌñ,
miich cɨꞌm cham naygohuaanɨ,
e mɨnac cruutzcɨ́xy.
Nañ jaduꞌn je teedy ajcxy mɨjtungmɨɨdpɨ etz je escribas ajcxy nɨxiicy yajxiicy ajcxy Jesús ñayñɨmayɨ miñ xyɨpy:
―Jada Jesús tɨ cohuaꞌñ jacjadyii jäy,
e caꞌ jaty nej cɨꞌm ñaygohuaꞌnɨɨyb.
Pen janch,
co jada Jesús yjëjɨty je Cristo huɨdibɨ reyꞌadamb ma yɨ judíojäy ajcxy,
ymɨɨd ixyipy mɨcꞌajt jaydëb cɨꞌm ymɨnagɨpy cruutzcɨ́xy.
Co jaduꞌn ixyipy nꞌíjxɨm co cɨꞌm tɨ ymɨnacy cruutzcɨ́xy,
huinꞌit mɨbɨ́jcɨm co janch jada jëjɨty je Cristo huɨdibɨ reyꞌajtp ma yɨ Israel jäy.
Nañ jaduꞌn je metz meetzpɨ ajcxy huɨdibɨ cruutzpejt quipxy mɨɨd Jesús nɨxiicy yajxiicy ajcxy je Jesús.
Co ycujcxɨɨjɨɨy,
chi ycoodzɨygɨday tügꞌócɨy naaxhuiñ.
E jaduꞌn je naaxhuiñ yꞌijty coodz ixtɨ mɨnacyxɨɨ.
Mɨnacyxɨɨ Jesús mɨc ymɨnañ mɨɨd aramaico ayuc:
―Eloi,
Eloi,
¿lama sabactani?
―yɨ jaduꞌmbɨ ayuc hueꞌ yhuimbɨdzɨmy:
Tat Dios.
¿Naꞌamy co tɨ xyꞌixꞌixyɨch?
Nijëjɨty jäy huɨdibɨ anajty jɨm yajpatp huingon ma Jesús,
co mɨdoo jaduꞌn ajcxy Jesús yꞌayuc,
chi ajcxy ymɨnañ:
―Mɨdoogɨx,
Elías yɨꞌ yaaxtaayb.
Chi nidügtɨ ajcxy ninɨcxy Jesús poyɨ̈gy,
tɨ anajty yajxoogy pixy mɨɨd vinonɨɨ taꞌmbɨ,
e yajjɨjpxodzɨɨy je pixy ma tüg paxy,
e jaduꞌn yajjaꞌty je vino nɨɨ taꞌmbɨ ma Jesús yꞌahuac,
huen muucɨp je vino nɨɨ taꞌmbɨ.
Co jaduꞌn tuñ,
chi ymɨnañ:
―Tzoc ocꞌahuíjxɨm pen mimb Elías,
e miñ yajmɨnagyii ma yɨ cruudz.
Chi Jesús mɨc ycapxqueegy,
chi yꞌoꞌcy.
Co Jesús yꞌoꞌcy,
chi je mapxhuit ycɨɨtzhuaꞌcxy tɨnäꞌamy huɨdibɨ anajty mɨɨd yꞌadɨydútyɨty je Dios ycuarto ma je teedy mɨjtungmɨɨdpɨ ytɨgɨ̈y tüg tecypajc jɨmɨjt jɨmɨjt.
Je soldado huindzɨn huɨdibɨ anajty tɨnaayb ma Jesús yhuinduu,
co jaduꞌn mɨdoy nej Jesús mɨc yaaxqueegy,
e ijxy nej yꞌögy,
chi ymɨnañ:
―Janch co jadayaabɨ yëydɨjc anajty Dios ungꞌadyii.
Nañ jɨm anajty nijëjɨty töxyjäydɨjc ymɨjꞌíjxcɨxy jɨguëgy.
Jɨm anajty yajpaady María Magdalena,
etz je jadügpɨ María,
Jacobo je mutzꞌanägnɨp ytaj,
etz José ytaj.
Nañ jɨm anajty yajpaady Salomé.
Jadayaabɨ töxyjäy ajcxy mɨɨdhuɨdijt Jesús,
e tɨ anajty pubéjtcɨxy taabɨ anajty Jesús yajpaady jɨm Galilea ñaaxjot.
Nañ jaduꞌn anajty jɨm yajpaady jacnaagɨty töxyjäydɨjc ajcxy huɨdibɨ anajty tɨ ycoody jɨm Jerusalén quipxy mɨɨd Jesús.
Paady co chuꞌɨɨyñɨ hueꞌ anajty viernes mɨna judíojäy ñayyajpocyñïhuáatzɨgɨxy,
jaydëb anajty amayꞌadaangɨxy je sábado xɨɨ je com jabom.
Chi José huɨdibɨ anajty cogajp Arimatea yjotmɨctuñ,
chi ytɨgɨɨy ma je gobernador Pilato,
pɨjctzooy mayꞌajt co yajnaaxtɨgɨ̈huaanɨ Jesús ñinïcx.
E hueꞌ jeꞌ José anajty tungmɨɨd ma yɨ judíojäy ajcxy.
José yjɨjpꞌijxpy anajty mɨna Dios pɨdägaꞌñ yɨꞌ yꞌanéꞌmɨn ya naaxhuiñ.
Pilato ooy tzachhuinmay co Jesús tɨm mɨcꞌamy tɨ yꞌögy anajty,
paady huoodzoy je soldado huindzɨn,
e tɨyꞌajt pɨjctzoy pen janch co Jesús tɨ anajty yꞌögy.
Co je soldado huindzɨn tɨyꞌajt yejcy co Jesús tɨ anajty yꞌögy,
chi nɨmay José co huen yajnaxtɨgɨ̈huɨpy Jesús.
Chi José juy poob huit,
e co yajmɨnajcy Jesús ñinïcx,
chi moꞌñ mɨɨd je poob huit,
e chi pɨdacy ma tüg tzaajut huɨdibɨ anajty tɨ yajtzejtztüdy tɨ yajpadüdy ma tüg tzaahuingueetz.
E chi yajꞌadujcy je öcpɨ jut mɨɨd tüg mɨj tzaa.
E je metzpɨ töxyjäy María Magdalena etz je jadügpɨ María huɨdibɨ José ytajꞌajtpy huindɨɨcxp anajty ajcxy co Jesús ñaaxtɨgɨɨy.
Com jabom jopy,
domingo,
chi je tugɨɨg töxyjäy ajcxy María Magdalena,
María Jacobo ytaj etz Salomé juy ajcxy tzoy huɨdibɨ ooy oy xuugy,
pɨdägaangɨxy anajty ma Jesús ñinïcx.
Je tugɨɨgpɨ töxyjäy chooñ domingo,
semaan ixtɨgɨꞌ,
tɨm jopyñɨ.
Tɨ anajty ypɨdzɨmnɨ je xɨɨ co ajcxy oyjädy ma je öcpɨ jut.
Chi je tugɨɨgpɨ töxyjäy ajcxy nayñɨmaayɨ miñ xyɨpy:
―¿Pɨn xyꞌocpubéjtɨm jɨgɨ̈huɨpy je mɨj tzaa huɨdibɨ mɨɨd agɨɨyɨty je öcpɨ jut?
Per co ajcxy ijxy je öcpɨ jut,
chi ajcxy ijxy ahuingujc je mɨj tzaa anajty ytɨguejcnäy huɨdibɨ je öcpɨ jut anajty agɨɨydujcp.
Chi ajcxy ytɨgɨɨy jutjoty.
E chi ajcxy ijxy tüg yeegꞌanäg ɨñäy anajty aꞌoyꞌamy ma jeꞌ ajcxy.
E je yeegꞌanäg poob huit anajty ymɨɨd.
Co ajcxy jaduꞌn ijxy je yeegꞌanäg jiiby jutjoty,
chi je töxyjäy ajcxy ooy chɨgɨɨy.
Chi je yeegꞌanäg nɨmay je töxyjäy ajcxy:
―Caꞌ ooy mdzɨgɨɨygɨxy.
Miich ajcxy jeꞌ mꞌijxtaaygɨxp je Jesús huɨdibɨ cogajp Nazaret,
je huɨdibɨ jäy ajcxy yajcruutzpejt.
Tɨ jeꞌ yjugypɨcy.
Caꞌ jeꞌ ya.
Ocꞌíjxcɨx ya ma ajcxy pɨdaaccɨ.
Nɨ́cxcɨx,
nɨmaaygɨx Pedro etz yɨ jacjadyii Jesús ydiscípulos ajcxy co Jesús nɨ́cxɨp jayɨjp jɨm Galilea,
e jɨm Galilea ñaybadɨɨyb ajcxy mɨɨd Jesús,
jaduꞌn nej ajcxy ñɨmaayɨ jayɨjpꞌaty.